กรุงไทยขนเอ็นพีเอลดราคา 2 งานใหญ่
ธนาคารกรุงไทยขนเอ็นพีเอ 6,000 รายการ ลดราคาสูงสุด 30% พร้อมสินเชื่อดอกเบี้ย 0% ปีแรก
21 ก.ย. 2553

ธนาคารกรุงไทยขนเอ็นพีเอ 6,000 รายการ ลดราคาสูงสุด 30% พร้อมสินเชื่อดอกเบี้ย 0% ปีแรก 
นายธีระพล ปุสสเด็จ รองกรรมการผู้จัดการ สายงานปรับโครงสร้างหนี้และบริหารทรัพย์สิน ธนาคารกรุงไทย เปิดเผยว่า เดือนก.ย.-ต.ค.นี้ ธนาคารมีแผนจำหน่ายทรัพย์สินรอการขาย (เอ็นพีเอ) อีก 500 ล้านบาท ใน 2 งานใหญ่ คือ งาน “KTB NPA Grand Sale” ครั้งที่ 3 ซึ่งธนาคารจัดขึ้นพร้อมกันทุกสาขาทั่วประเทศ ตั้งแต่วันนี้ ถึงวันที่ 8 ต.ค.2553 และงาน “มหกรรมบ้านและคอนโด” ครั้งที่ 23 ที่ศูนย์การประชุมแห่งชาติสิริกิติ์ ระหว่างวันที่ 30 ก.ย.- 3 ต.ค. 2553 โดยคัดเลือกเอ็นพีเอขนาดใหญ่ที่มีศักยภาพหลากหลายประเภทในทำเลดี ทั้งในเขตกรุงเทพฯ ปริมณฑล และภูมิภาค จำนวน 6,000 รายการ มูลค่ารวม 1 หมื่นล้านบาท มาจำหน่าย โดยเฉพาะในงาน “KTB NPA Grand Sale” มีทรัพย์ใหม่ที่ไม่เคยลดราคามาก่อน มูลค่าเกือบ 4,000 ล้านบาท 
“ทรัพย์ที่นำมาจำหน่ายทั้ง 2 งาน ธนาคารให้ส่วนลดสูงสุดถึง 30% ลูกค้าเสียค่าโอนกรรมสิทธิ์ขั้นต่ำเพียง 1% โดยให้วงเงินกู้ซื้อบ้านและปรับปรุงซ่อมแซมสูงสุดถึง 110% กรณีซื้อเพื่ออยู่อาศัย ไม่คิดดอกเบี้ยในปีแรก ปีที่ 2-3 คิด MLR - 0.25% ต่อปี หลังจากนั้นคิด MLR - 0.50% ต่อปี พร้อมยกเว้นค่าธรรมเนียมประเมินราคาหลักทรัพย์ การจัดการเงินกู้ และค่าบริการในการทำนิติกรรมจำนอง” นายธีระพล กล่าว
ทั้งนี้ 8 เดือนที่ผ่านมา ธนาคารได้เข้าร่วมงานมหกรรมของสถาบันต่างๆ รวมทั้งจัดโปรโมชั่นพิเศษ เพื่อกระตุ้นยอดจำหน่ายเอ็นพีเออย่างต่อเนื่อง ทำให้สามารถจำหน่ายเอ็นพีเอได้แล้วกว่า 4,500 ล้านบาท และธนาคารตั้งเป้าหมายจำหน่ายเอ็นพีเอใน 2 งานนี้อีก ไม่น้อยกว่า 500 ล้านบาท